ลุ้นผู้ถือหุ้น PACE อนุมัติปรับโครงสร้างทุน จับตา! สูตรใหม่หนุนพื้นฐานโตแข็งแกร่ง
ลุ้นผู้ถือหุ้น PACE อนุมัติปรับโครงสร้างทุน จับตา! สูตรใหม่หนุนพื้นฐานโตแข็งแกร่ง
8 พ.ย. 2560

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE เปิดเผยว่า วานนี้ (7 พ.ย.) ที่ประชุมคณะกรรมการบริษัทมีมติที่เกี่ยวข้องกับแผนการปรับโครงสร้างเงินทุนของบริษัท ซึ่งรวมถึงการจัดหาแหล่งเงินทุนของบริษัทเพื่อชำระหนี้เงินกู้ยืมให้แก่สถาบันการเงิน การบริหารสภาพคล่อง และการพัฒนาโครงการต่างๆ โดยที่ประชุมคณะกรรมการบริษัทมีมติเห็นชอบให้นำเสนอต่อที่ประชุมผู้ถือหุ้นเพื่อพิจารณาการจัดหาแหล่งเงินทุนเพิ่มเติม โดยการออกหุ้นสามัญเพิ่มทุน
ทั้งนี้บริษัทจะลดทุนจดทะเบียน โดยตัดหุ้นที่จำหน่ายไม่ได้ออก หลังจากนั้นให้เพิ่มทุนจดทะเบียนเป็น 1.68 หมื่นล้านบาท จากเดิมที่ 3.76 พันล้านบาท โดยออกหุ้นเพิ่มทุน 1.3 หมื่นล้านหุ้น พาร์หุ้นละ 1 บาท แบ่งจัดสรรหุ้นเพิ่มทุนไม่เกิน 7.52 พันล้านหุ้น ให้กับผู้ถือหุ้นเดิมตามสัดส่วน (RO) 1 หุ้นเดิมต่อ 2 หุ้นใหม่ ที่ราคาหุ้นละ 0.50 บาท กำหนดจองซื้อและชำระค่าหุ้นวันที่ 9-12 ม.ค.61 และ 15 ม.ค.61
โดยการจัดสรรหุ้นเพิ่มทุนไม่เกิน 1.5 พันล้านหุ้น รองรับการใช้สิทธิตามใบสำคัญแสดงสิทธิที่จะซื้อหุ้นสามัญ (วอร์แรนต์) รุ่นที่ 1 (PACE-W1) ที่จะจัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุน ในสัดส่วน 5 หุ้นเพิ่มทุนใหม่ ต่อ 1 วอร์แรนต์ โดยวอร์แรนต์มีอายุ 6 เดือน อัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาใช้สิทธิหุ้นละ 0.80 บาท
อีกทั้งการจัดสรรหุ้นเพิ่มทุนไม่เกิน 2.51 พันล้านหุ้น รองรับการใช้สิทธิวอร์แรนต์ รุ่นที่ 2 (PACE-W2) ที่จะจัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุน ในสัดส่วน 3 หุ้นเดิมต่อ 1 วอร์แรนต์ โดยวอร์แรนต์มีอายุ 5 ปี อัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาใช้สิทธิหุ้นละ 2 บาท ขณะที่หุ้นเพิ่มทุนที่เหลือไม่เกิน 1.5 พันล้านหุ้น จะจัดสรรให้กับบุคคลในวงจำกัด (PP) โดยมอบอำนาจให้คณะกรรมการบริษัท และ/หรือประธานเจ้าหน้าที่บริหาร และ/หรือบุคคลที่ได้รับมอบหมายเป็นผู้กำหนดรายละเอียดต่อไป
ทั้งนี้ บริษัทกำหนดวันประชุมวิสามัญผู้ถือหุ้น ครั้งที่ 2/2560 เพื่อพิจารณาแผนการเพิ่มทุนดังกล่าวในวันที่ 14 ธ.ค.60
สำหรับวัตถุประสงค์ในการเพิ่มทุนและแผนการใช้เงินนั้น ในการเสนอขายหุ้นเพิ่มทุนให้แก่ RO นั้น บริษัทจะนำเงินที่ได้จากการเพิ่มทุนมาใช้ปรับโครงสร้างเงินทุนของบริษัท โดยการชำระคืนเงินกู้ยืมระยะสั้นและระยะยาวจากสถาบันการเงิน ซึ่งบริษัทได้นำมาใช้ในการบริหารสภาพคล่องของบริษัท ซึ่งเป็นการชำระคืนเงินกู้ยืมภายในกำหนดระยะเวลาที่ตกลงไว้กับผู้ให้กู้
โดยจำนวนเงินที่จะชำระคืนให้แก่ผู้ให้กู้ประมาณ 2 พันล้านบาท (จำนวนนี้ไม่รวมดอกเบี้ย และค่าใช้จ่ายต่าง ๆ ที่เกี่ยวข้อง) และชำระคืนให้แก่ผู้ถือหุ้นกู้ 1.5 พันล้านบาท ส่วนกรณีที่หุ้นสามัญเพิ่มทุนทั้งหมดที่บริษัทออกและเสนอขายแก่ผู้ถือหุ้นเดิมตามสัดส่วนการถือหุ้น ในครั้งนี้มีผู้จองซื้อเต็มจำนวน บริษัทจะสามารถระดมทุนได้ไม่ต่ำกว่า 3.76 พันล้านบาท เพื่อเป็นแหล่งเงินทุนระยะสั้นในการปรับโครงสร้างหนี้ในวงเงินประมาณ 3.5 พันล้านบาท
ส่วนการเสนอขายหุ้นเพิ่มทุนให้กับ PP เนื่องจากเห็นว่า มีความจำเป็นที่จะต้องระดมเงินทุนเพิ่มเติมเพื่อให้เป็นไปตามแผนการปรับโครงสร้างเงินทุนของบริษัท เพื่อใช้รองรับการพัฒนาโครงการอสังหาริมทรัพย์ต่างๆ ของบริษัท ซึ่งได้แก่ โครงการมหาสมุทร หัวหิน โครงการวินด์เชลล์ บนถนนนราธิวาส ราชนครินทร์ หรือโครงการในอนาคต และเพื่อการขยายและต่อยอดทางธุรกิจในธุรกิจอาหารและเครื่องดื่มภายใต้แบรนด์ ดีน แอนด์ เดลูก้า รวมทั้งใช้เป็นเงินทุนหมุนเวียนของบริษัทในอนาคต และการชำระเงินคืนเงินกู้ (หากจำเป็น)
ทั้งนี้ เงินเพิ่มทุนดังกล่าว บริษัทจะนำไปใช้ในการก่อสร้างโครงการต่างๆ ให้แล้วเสร็จพร้อมส่งมอบให้แก่ลูกค้าของบริษัทได้ภายในกำหนดระยะเวลาของโครงการ เพื่อให้บริษัทสามารถรับรู้รายได้จากโครงการต่างๆ ได้ อย่างไรก็ดี หากบริษัทไม่สามารถก่อสร้างโครงการต่างๆ ให้แล้วเสร็จภายในกำหนดระยะเวลาของโครงการต่างๆ อาจส่งผลให้การส่งมอบงานล่าช้า
นอกจากนี้ยังใช้เพื่อการขยายและต่อยอดทางธุรกิจในธุรกิจอาหารและเครื่องดื่มภายใต้แบรนด์ ดีน แอนด์ เดลูก้า โดยจะนำมาใช้ในการขยายสาขารูปแบบคาเฟ่ขนาดเล็กภายใต้แบรนด์ ดีน แอนด์ เดลูก้า เอ๊กซ์พี (DEAN &amp; DELUCA xp) และดำเนินการพัฒนาไลน์ผลิตภัณฑ์คอนซูเมอร์แบรนด์ ที่เป็นการผลิตสินค้าซึ่งจะใช้ช่องทางจัดจำหน่ายทั่วไปทั้งในและนอกร้านดีน แอนด์ เดลูก้า
อย่างไรก็ดี หากบริษัทไม่สามารถดำเนินการได้ตามแผนการดังกล่าวข้างต้น บริษัทจะมีภาระผูกพัน และ/หรือค่าใช้จ่ายที่บริษัทจะต้องชำระ เช่น ค่าเช่า ค่าจ้างพนักงาน เป็นต้น ตลอดจนเพื่อใช้เป็นเงินทุนหมุนเวียนของบริษัท รวมทั้งการชำระคืนเงินกู้ (หากจำเป็น)
ทั้งนี้ หากบริษัทสามารถระดมทุนโดยการออกหุ้นสามัญเพิ่มทุนให้กับบุคคลในวงจำกัดได้ตามแผนการเพิ่มทุน และแผนการดำเนินธุรกิจ บริษัทจะสามารถรับรู้รายได้อย่างต่อเนื่อง อีกทั้งยังสามารถลดต้นทุน ค่าใช้จ่าย และเพิ่มกำไรให้กับบริษัทในอนาคต นอกจากนี้ บริษัทอาจพิจารณาดำเนินการพันธมิตรทางธุรกิจเพื่อผนึกกำลังในการต่อยอดธุรกิจในอนาคตอีกด้วย
นอกจากนี้ที่ประชุมคณะกรรมการบริษัทยังอนุมัติการปรับโครงสร้าง Dean &amp; DeLuca, Inc. เพื่อให้การบริหารจัดการเป็นไปอย่างมีประสิทธิภาพ โดยการจัดกลุ่มธุรกิจให้ชัดเจน ทำให้สามารถแบ่งแยกรายได้และค่าใช้จ่ายของแต่ละธุรกิจได้ดีกว่าโครงสร้างในปัจจุบัน
พร้อมกันนี้จึงได้มีมติอนุมัติการจัดตั้งบริษัทย่อยและบริษัทร่วมทุน รวม 2 บริษัท ในมลรัฐเดลาแวร์ สหรัฐอเมริกา คาดว่าจะดำเนินการได้ภายในปี 60 ได้แก่ Williams Family Kitchen LLC ซึ่งทำธุรกิจพัฒนา ผลิต และจำหน่าย สินค้าอุปโภคบริโภค โดย Dean &amp; DeLuca Consumer Brands Inc. (บริษัทย่อยที่บริษัทถือหุ้นทางอ้อม 100.00%) ถือหุ้น 50% ร่วมกับครอบครัววิลเลียมส์ ถือหุ้น 50%
อนึ่ง Dean &amp; DeLuca Performance LLC ประกอบธุรกิจผลิตและจำหน่าย อาหารสุขภาพ โดยมี Dean &amp; Deluca Consumer Brands Inc. ถือหุ้น 100%